7 wenke vir ŉ bruin vel sónder die sonJy hoef nie in die son te lê om daardie goudbruin kleur te kry wat ŉ mens oor die Desember-vakansie begeer nie. Velverbruiningsroom raak al meer gewild omdat dit ŉ gesonder alternatief is vir in die son lê, en nie veroorsaak dat jou vel voor sy tyd verouder nie. Wanneer dit by velverbruiningsroom kom, is mense meestal bekommerd oor onegaligheid, bruin merke en strepe na aanwending. Volg hierdie sewe stappe om die beste uitkomste te verseker. Skeer die dag voordat jy velverbruiningsroom aanwend, eerder as direk voordat jy dit aanwend. Dit sal voorkom dat ŉ bietjie van die verbruiningsmiddel nie in die porieë gaan lê nie. Om te skeer is ook ŉ goeie manier om die bolaag van die vel af te skilfer. Moenie skeer nadat jy reeds die verbruiningsmiddel aangewend het nie; dit sal die proses teenwerk. Was jouself eers en gebruik dan ŉ ongegeurde afskilferaar oor jou hele lyf, met spesifieke klem op dele soos jou knieë, elmboë, polse en enkels. As jy ŉ goeie werk doen met die afskilferproses, is die kans dat jy ŉ egalige verbruining gaan kry baie hoër. Vir ŉ maklike ongegeurde afskilferaar meng bloot ŉ bietjie water met koeksoda sodat dit ŉ pasta vorm en skilfer jou vel daarmee af. Nadat jy jou vel afgeskilfer het, is dit belangrik om nie enige ander middels of room op jou vel te gebruik nie. Maak jou vel behoorlik droog en wag vyf minute voordat jy die verbruiningsroom begin aanwend. Probeer die verbruiningroom so egalig moontlik in ’n sirkelbeweging aanwend. Moenie verbruiningsroom direk aan jou gewrigte, elmboë, knieë en enkels smeer nie. Smeer eerder byvoorbeeld van jou bobeen af oor jou knie en van jou skeen af op oor jou knie, sodat die verbruiningsroom in dié dele dunner is as op die ander dele. Indien jy nie ŉ lyfkwas of ŉ spons het waarmee jy die verbruiningsroom aanwend nie, maak seker dat jy jou hande gereeld was. Deel jou liggaam in seksies op en was jou hande na elke seksie om te voorkom dat jou handpalms ŉ bruin-geel kleur raak. Wag ten minste 30 minute voordat jy klere aantrek nadat jy die verbruiningsmiddels aangewend het. Dit moet heeltemal droog wees. Moet ook nie daarna room aansmeer nie. Wag 12 tot 24 ure voordat jy weer stort. (Foto: Pixabay) ŉ Mens is geneig om minder sonskerm aan te wend soos wat jou vel bruiner word, maar as jou son deur velverbruiningsmiddels bruin word, is dit belangrik om daarvoor te sorg omdat die vel onder die middels eintlik nog wit is. Wend genoeg sonskerm oor jou hele lyf aan sowat 15 minute voor jy in die son gaan wees. En beskerm jou vel en gesig soos normaalweg.